Phoenix Bangkit

***Phoenix Bangkit*** merupakan album studio ketujuh oleh penyanyi dan penulis lagu Malaysia, M. Nasir, dikeluarkan pada 12 Jun 2001 oleh Warner Music Malaysia. 

Dirakamkan dengan kerjasama akrab daripada Warner Music, album ini mempunyai pengaruh Arab dan mengangkat kisah unggas mitos Asia sebagai teras utama. Ini merupakan album pertama beliau bersama Warner Music selepas mengikat kontrak bersama label itu. Ia mendapat sambutan dan menjadi kejayaan komersial, telah terjual sebanyak 35,000 unit sekaligus menerima ulasan positif dan bercampur daripada pengkritik muzik. Antara lagu yang dikeluarkan sebagai single ialah "Raikan Cinta", "Phoenix Bangkit Dari Abu" dan "Masirah". Sebuah konsert khas juga telah diadakan bagi mempromosikan album ini. Pada tahun 2002, *Phoenix Bangkit* memenangi 4 daripada 8 pencalonan di Anugerah Industri Muzik ke-9.

## Penerbitan
*Phoenix Bangkit* amat dipengaruhi oleh M. Nasir. Ia mengambil masa hampir dua tahun untuk disiapkan. Untuk album ini, beliau mengambil cerita rakyat Timur Tengah dan China mengenai burung Phoenix yang mempunyai jangka hayat yang panjang. Menurut mitos itu, selepas burung itu mati, dia bangkit menjadi abu, kemudian menjadi sejenis ulat sebelum bangkit semula sebagai seekor burung yang lebih kuat dan gemilang. Dalam temubual bersama *[[Utusan Malaysia]]*, M. Nasir berkata *Phoenix Bangkit* bertolak daripada hasratnya untuk mempelbagaikan lagu-lagu berentak nusantara, katanya: "Selepas mengasilkan album *[[Canggung Mendonan]]* kira-kira tujuh tahun lalu, saya sudah terfikir untuk melakukan sesuatu untuk album seterusnya".

Album ini juga mengandungi pengaruh Arab menurut M. Nasir dalam temubual bersama *[[Harian Metro]]*: "Album ini masih tidak lari dari harapan dan cita-cita saya yang mahu membuat album berbentuk tarian ketimuran". Menurutnya lagi, kebanyakan lagu di dalam *Phoenix Bangkit* dirakamkan pada 1997, namun diberi gubahan baru. Beliau menyumbangkan enam daripada 10 lirik lagu dalam album ini, manakala selebihnya ditulis oleh Loloq, S. Amin Shahab dan Seth. *Phoenix Bangkit* ialah album pertama M. Nasir bersama Warner Music Malaysia selepas tidak lagi bernaung di bawah BMG Music Malaysia. Kulit album direkabentuk oleh pelukis Mohd Foad Hassan dengan fotografi disediakan oleh Din Arshad.

## Gaya muzik
*Phoenix Bangkit* mempunyai konsep muzik dan lirik yang berhubungkait antara satu sama lain. Lagu-lagu dalam album ini memberikan ciptaan yang stailis terhadap melodi yang akrab dengan Melayu di Nusantara dengan elemen-elemen muzik Timur Tengah yang menghantar persoalan dan menuntut penghayatan. Lirik disampaikan dengan perlambangan dan menampilkan ikon-ikon sejarah dari tamadun Timur Tengah yang diketahui umum.

Misalnya lagu "Hijab Kekasih", berkisar kepada penghabisan pandangan seorang kekasih terhadap kekasihnya supaya jangan cari yang lain kerana dia memang tercipta untuknya. "Masirah" pula menyingkap semangat perjuangan rakyat Palestin lantaran kerakusan rejim zionis. Lagu ini bermula dengan petikan puisi Perancis, kemudian dilatari muzik peribumi Palestin, dan diakhiri dengan doa dan harapan dalam bahasa Arab. Manakala "Raikan Cinta" ialah mengenai pancaroba Siti Hajar dan Nabi Ismail di kering pasir Jaziratul Arab.

## Keluaran dan sambutan
*Phoenix Bangkit* dikeluarkan pada 12 Jun 2001 dan menjadi kejayaan komersial apabila ia berjaya terjual sebanyak 15,000 unit. Jualan album ini kemudian meningkat kepada 35,000 pada November 2001. Antara lagu-lagu yang dikeluarkan sebagai single ialah "Raikan Cinta", "Masirah" dan "Phoenix Bangkit Dari Abu".

Menulis untuk *[[Utusan Malaysia]]*, Ku Seman Ku Hussain menganggap album ini sebagai sebuah "karya unggul M. Nasir dan merupakan sebuah interpretasi kesinambungan budaya antara Nusantara dan Timur Tengah". Huzz, juga dari akhbar sama memberi penarafan lima bintang dalam senarai gred A untuk album ini. Dalam ulasan retrospektif beliau untuk *[[Berita Harian]]*, Roslen Fadzil berkata: "*Phoenix Bangkit* bertaraf dunia dan patut sangat diletakkan sebaris album lain dalam rak artis world music di gedung hiburan".

Untuk mempromosikan album ini, M. Nasir mengadakan Konsert Phoenix Bangkit yang pada mulanya berlangsung pada 5 Oktober 2001 di Suntex City, Singapura, bagaimanapun ia diadakan pada 21 Oktober akibat masalah kesihatan yang dihadapinya. Dalam konsertnya ini, beliau menyampaikan lagu-lagu yang dimuatkan dalam *Phoenix Bangkit*. Konsert ini telah dihadiri seramai 3,000 penonton.

## Senarai runut

## Tenaga kerja
Kredit diperoleh daripada catatan media album.

;Penyanyi dan pemuzik
* M. Nasir - vokal (trek 1–10), harmonium (trek 3), perkusi (trek 1 dan 9)
* Hidayat Nasir - vokal undangan (trek 2)
* Shafie Nasir - vokal undangan (trek 2)
* Masirah - vokal undangan (trek 2)
* Tok Mat Sungai Congkak - vokal undangan (trek 2)
* Marlia Musa - vokal undangan (trek 7)
* Bob Lokman - vokal undangan (trek 8)
* Sabri Yunus - vokal undangan (trek 8)
* Ya Bin Daud - vokal undangan (trek 8)
* Eija (Anugerah) - vokal latar (trek 1, 2, 3, 4, 7, 8 dan 9)
* Juanita Ismail - vokal latar (trek 2 dan 5)
* Rohimi Subeng - vokal latar (trek 2 dan 5)
* Arab - vokal latar (trek 1, 2, 3, 7, 8 dan 9)
* Tam Spider - vokal latar (trek 2, 4 dan 8)
* Usop - vokal latar (trek 4)
* Nan - gitar (trek 1, 2, 3, 4, 6, 7 dan 8), loop
* Rafi - gitar (trek 5, 9 dan 10)
* Jay Jay - bes (trek 3, 5, 6, 9 dan 10)
* Yan - bes (trek 1, 2, 4, 7 dan 8)
* Gary Gideon - dram
* Ojay Jaya Rahmat - gendang (trek 6 dan 9)
* Lian Phooi Woo - cello
* Mohar - seruling
* Syed Omar - gambus
* Emmanuel Rey - oboe (trek 2)
* Ramli Jawa - gendang, perkusi, rebana
* Tony Alberto - perkusi
* Firdaus - keyboard (trek 2, 4 dan 8)
* Zul Mahat - keyboard (trek 1, 3, 5, 6, 7, 9 dan 10)
* Ramli M.S. - akordion (trek 10)
* Zarul Albakri - harp (trek 6)
* Eddie Marzuki - mandolin (trek 3), string
* Razak Rahman - seruling soprano (trek 10)
* Chin Ying Yuen - viola
* Terence Ong - viola
* Ahmad Razli Ayub - violin
* Azlan Che Othman - violin
* Helena Ong - violin
* Maya Musayeva - violin
* Radzali Mustafa - violin
* Yip Siew Keen - violin
* Mat Zain - rebana
* Mohd Sahimi - rebana
* Mohd Zamri - rebana
* Rock - rebana

;Teknikal
* M. Nasir - penerbit
* Aznan Alias - penerbit bersama
* Tony Alberto - penerbit bersama
* Nasser Abu Kassim - penerbit eksekutif
* Rudy Ramawy - penerbit eksekutif
* Zaini Nordin - pengurus A&R
* Mohd Foad Hassan - konsep, rekabentuk kulit album
* Roslan Aziz - pengadun (trek 2)
* Ahmad Zairi - pengadun 
* Greg Henderson - pembantu pengadun (trek 2)
* Mohd Hafiz - pembantu pengadun
* Din Arshad - fotografi
* Keon - pengurus produk
* Eddie Marzuki - gubahan
* Marlin - rakaman (trek 5 dan 10)
* Ridzwan Hashim - rakaman
* Sunny - rakaman (trek 8 dan 9)
* Azlee Yusman - rakaman, suntingan
* Hanafi Hamdan - rakaman, suntingan
* CL Toh - mastering
* Mastering One - mastering
* Studio Ronggeng - studio rakaman, suntingan
* Synchrosound Studios - pengadun

## Sejarah keluaran

## Anugerah dan pencalonan

## Rujukan

## Pautan luar
* ''Phoenix Bangkit'' di Discogs